D ô v o d o v á  s p r á v a

	Podľa plánu práce vlády SR na rok 2001, bolo podpredsedovi vlády I. Miklošovi, v spolupráci so splnomocnencom vlády SR pre výstavbu a prevádzku Sústavy vodných diel Gabčíkovo - Nagymaros D.Kocingerom, uložené predložiť informáciu o výsledkoch spoločného slovensko-maďarského monitorovania vplyvu vodného diela Gabčíkovo na životné prostredie za rok 2000, v zmysle medzivládnej Dohody z 19.4.1995.

	Vláda Slovenskej republiky uznesením z  18. apríla 1995 číslo 246 schválila návrh Dohody medzi vládou Slovenskej republiky a vládou Maďarskej republiky o niektorých dočasných technických opatreniach a prietokoch do Dunaja a Mošonského ramena Dunaja (ďalej „Dohoda“) a splnomocnila Ing. Dominika Kocingera, splnomocnenca vlády Slovenskej republiky pre výstavbu a prevádzku Sústavy vodných diel Gabčíkovo-Nagymaros, na podpis Dohody a vykonávanie Dohody v zmysle Štatútu poverených zástupcov pre monitorovanie podpísanej 29.mája 1995.

	Podľa článku 6 Dohody, Dohoda má dočasný charakter a pokiaľ sa nedohodne inak, jej platnosť mala skončiť 14 dní po vynesení rozsudku Medzinárodného súdneho dvora v spore o Sústavu vodných diel Gabčíkovo-Nagymaros.

	Vláda Slovenskej republiky po vynesení rozsudku (25. septembra 1997) uznesením z 30. septembra 1997 č. 689 súhlasila s predĺžením platnosti Dohody do dosiahnutia dohody medzi vládou Slovenskej republiky a vládou Maďarskej republiky o spôsoboch realizácie rozsudku Medzinárodného súdneho dvora.

	Predĺženie platnosti Dohody sa realizovalo výmenou not medzi Ministerstvom zahraničných vecí SR z 23. októbra 1997 č. j. 907/97 - OdMSD a notou veľvyslanectva Maďarskej republiky č.348-1/1997 z 12. decembra 1997.

	Nakoľko rokovania o realizácii rozsudku Medzinárodného súdneho dvora neboli ukončené, platnosť Dohody trvá.

	Podľa článku 1 Štatútu poverení zástupcovia predkladajú periodicky – raz ročne – každý svojej vláde informáciu o spoločnom vyhodnotení monitorovania vplyvov prevádzky vodného diela Gabčíkovo na životné prostredie a  prípadné návrhy na zmeny prevádzky alebo rozsahu monitorovania.

	Možno konštatovať, že podobne ako za predchádzajúce roky, ani v návrhoch Spoločnej správy za rok 2000 sa nenavrhujú zmeny, ktoré by presahovali právomoci poverených zástupcov pre monitorovanie v zmysle Štatútu z 29. mája 1995.

	Podrobné výsledky monitorovania sú obsahom Národných správ, zvlášť za slovenskú stranu a zvlášť za maďarskú stranu.  Spoločná  správa obsahuje najdôležitejšie údaje a hodnotenia z Národných správ. 

	K problematike prípravy a vypracovaniu spoločnej správy za rok 2000 treba poznamenať, že  časový sklz konečnej verzie  je spôsobený rôznou interpretáciou nameraných údajov,  budú  mať   pre   konečné   riešenie   Sústavy   vodných   diel   veľký   význam   a  sú 

-  2  -

nezmeniteľným, spoločným dokumentačným materiálom o skutočných vplyvoch vodného diela na životné prostredie. Preto sa Spoločná správa vypracováva v slovenskom, maďarskom a anglickom jazyku. Výmena národných správ sa uskutočnila 9. mája 2001.

	Podpis Spoločnej správy sa uskutočnil 10. septembra 2001 pre dlhodobé hospitalizovanie maďarského povereného splnomocnenca.